钦定古今图书集成/明伦汇编/氏族典/第112卷 > 崔光远
## 钦定古今图书集成/明伦汇编/氏族典/第112卷 > 崔光远

按《唐书崔光远传》，“光远系出博陵，后徙灵昌。祖敬嗣，
中宗在房州，吏多肆慢，敬嗣为刺史，独尽诚推奉，帝
德之。及反正，有与敬嗣同姓名者，每拟官，帝辄超拜。
后召见，悟非是，访真，敬嗣已死，即授其子汪五品官。
汪生光远，开元末为唐安令，与杨国忠善，累迁京兆
少尹。会元宗西狩，诏留光远为京兆尹。光远伪使其”
子东见禄山，授光远故官，光远与长安令苏震出开
远门趋灵武。肃宗嘉之，擢拜御史大夫。帝还，改礼部
尚书、邺国公。乾元元年，由汴州刺史代萧华为魏州
节度使。初，郭子仪与贼战汲郡，光远援之不甚力，及
守魏，使将军李处崟拒贼，子仪不救，战不胜，奔还。光
远溃围出奔京师。帝赦其罪，拜太子少保，徙凤翔尹。
先是，岐、陇贼郭愔等掠州县，峙五堡，光远至，遣官喻
降之。既而沈饮不亲事愔等，阴约党项败韦伦于秦、
陇，杀监军使。帝怒光远无状，召还，复使节度剑南。会
段子璋反东川，光远进讨平之，然不能禁士卒剽掠，
帝诏监军按其罪。以忧卒。